google/wiki40b huggingface dataset:
Utsikt til paradiset

Handling

I denne første boken i serien om Elling, møter vi Elling, bokens jeg-person, i en treroms blokkleilighet i utkanten av Oslo. Her har han og moren bodd i alle år, mer eller mindre isolert fra omverdenen. Det var bare moren han hadde noe som helst kontakt med, og moren hadde heller ikke noen spesiell kontakt med andre heller. Som han sier så sørgmodig: ”Hun var enebarn. Jeg var enebarn. Det kom ingen på besøk.”
Handlingen begynner med at moren dør, den eneste personen han har hatt kontakt med. Gråter gjør han ikke, og han er heller ikke særlig trist. Hennes død etterlater imidlertid et tomrom som Elling fyller igjen med sine oppdiktede forestillinger. Han begynner nå å se mer ut på verden, blant annet blokkene som omkranser leiligheten. Som om det ikke var ille nok fra før, tar han på ingen måte initiativ til å oppsøke og kontakte andre mennesker nå, i hvert fall ikke direkte kontakt. Rommet til mor tømmer han, og han investerer i et rådyrt teleskop med penger han har spart opp på konto. Teleskopet plasserer han i vinduskarmen rettet mot leilighetene i de andre blokkene. Meningen hans med dette er å få et innblikk i andres liv gjennom vinduet uten at han på noe som helst måte skal bli oppfattet som en kikker. Gjennom teleskopet observerer han hva som foregår i de andre leilighetene. Han merker seg små, avslørende detaljer, gir personene navn og livshistorie og dikter handlinger og samtaler. 
I begynnelsen observerer han bare, men etter hvert som hans egne drømmer tar form og blir virkelige, i hvert fall for ham, ønsker han å bli en del av naboenes liv. Han ønsker å prate med personene, gi dem råd og veiledning og lede dem i riktig retning. Mor sitt rom, som før var meget ukjent for ham, ble nå hans egen lille inngangsportal til fellesskapet. Bortsett fra å gjøre hverdagslige ting som å handle i dagligvarebutikken og poste post på postkontoret i ny og ne, bruker han nesten all sin tid på teleskoptitting.
Boken ender med at Elling blir drevet ut av leiligheten sin.
Zagorka

Zagorka er et bulgarsk øl av typen lager. Det produseres i bryggeriet Zagorka AS i Stara Zagora i Bulgaria. Zagorka AS er eid av den nederlandske bedriften Heineken.

Historie

Historien til Zagorka begynte i 1902 da en bulgarsk lege inspirert av den tsjekkiske byggetradisjonen starter et bryggeri i Bulgaria.
I 1958 fikk bryggeriet navnet Zagorka, og i de neste årene fikk det en ledende posisjon i det bulgarske ølmarkedet.
I 1994 ble bryggeriet kjøpt av Heineken. I porteføljen til Zagorka AS inngår brands (merker) som: Zagorka, Heineken, Amstel, Desperados, Kaiser, Starobrno, Ariana og Stolichno. Bedriften eksporterer til USA, Hellas, Spania, Storbritannia, Portugal, mm.
Miljøavgift på klimagasser

Miljøavgift på klimagassene HFK og PFK er en særavgift til statskassen.
Avgiften på klimagassene hydrofluorkarboner (HFK) og perfluorkarboner (PFK) ble innført i 2003. Avgiftens formål er å redusere utslippene av HFK og PFK gjennom å stimulere til bruk av alternative gasser og til utvikling av ny teknologi som ikke bruker HFK og PFK.
Avgiftsplikten omfatter alle blandinger av HFK og PFK, både innbyrdes blandinger og blandinger med andre stoffer, samt HFK og PFK som inngår som bestanddel i andre varer. Avgiftsplikten oppstår som hovedregel ved uttak fra godkjent lager eller ved innførsel. Det gis fritak for avgiften bl.a. for HFK og PFK som gjenvinnes.
Avgiftssatsene er gradert ut fra gassenes globale oppvarmingspotensial (GWP) og tilsvarer i 2010 om lag 209 kroner per tonn CO₂-ekvivalenter. Dette innebærer at de ulike HFK- og PFK-forbindelsene har ulike satser avhengig av hvor kraftig klimaeffekt de antas å ha.
Miljøverndepartementet har etablert en refusjonsordning for HFK og PFK som innleveres for destruksjon til godkjent destruksjonsanlegg. Refusjonsordningen administreres av Miljødirektoratet.
Södra Dryckesgränd

Södra Dryckesgränd er et smug i Gamla Stan i Stockholm, som går mellom Skeppsbron og Järntorgsgatan. Nærmeste parallellgate i nord er Norra Dryckesgränd og i sør Slussplan.
Navnet har smuget, som nabosmuget Norra Dryckesgränd, trolig fått etter vinskjenken Jochum Fryck, hvis navn har blitt forvrengt til «Dryck». Ifølge noen dokumenter skal dog navnet ha vært «Frick». Han nevnes allerede i 1675 da et av hans barn ble begravd i Storkyrkan. Han døde selv i 1714.
Smugene er nevnt i skriftlige kilder første gang i 1518 som «Cartusegrenden», i 1526 er «Norra Kartusa grenden» nevnt, og i 1527 «Södre Cartuse grennen», det kommer av at Karteuserordenen hadde en eiendom i området. På Petrus Tillaeus kart fra 1733 heter smugene henholdsvis Norra og Södra Dryckesgränd.
Amerikabrev

Amerikabrev er betegnelsen på brev sendt til slekt og venner i opprinnelseslandet fra personer som utvandret til Amerika. Brevene inneholdt opplysninger om personlige og familiære forhold, men også opplysninger om forholdene i Amerika mer generelt. Amerikabrev er primært en betegnelse på de brev som ble sendt i forbindelse med masseutvandringene på 1800-tallet. Ingrid Semmingsen og Ole Rølvåg har skrevet bøker om Amerikabrev. Og Vilhelm Mobergs siste bok i serien om utvandrerne, som kom i 1959, hadde tittelen Sista brevet till Sverige.
Serug

Serug (hebraisk: שְׂרוּג – Śĕrûḡ; gresk: Σερούχ – Seroúkh) var ifølge Bibelen Abrahams oldefar. Han var tippoldebarn av Sjelah, oldebarn av Eber, sønn av Re'u og far til Nahor.
Han ble ifølge Den masoretiske tekst 230 år gammel. Ifølge Septuaginta ble han 330 år gammel.
Hermann Rorschach

Hermann Rorschach (født 8. november 1884 i Zürich, død 2. april 1922 i Herisau) var en sveitsisk freudiansk psykiater, best kjent for utviklingen av sin projektive test, kjent som Rorschach-testen.
High School Musical: The Concert

High School Musical: The Concert var opprinnelig en konsertturné i Nord-Amerika basert på den amerikanske filmmusikalen High School Musical fra The Walt Disney Company. Turnéen startet 30. november 2006 og endte 29. mai 2007. Det ble også holdt konserter i Sør-Amerika.
Dhimmi

Dhimmi (arabisk: ذمي‎ ḏimmī ˈðɪmmiː) er betegnelse på en ikke-muslimsk innbygger som tilhører de såkalte bokens folk (dvs jøder og kristne) i stater som er styrt i henhold til sharia. Status som «dhimmi» innebærer en juridisk særstilling knyttet til den religiøse særstillingen.
Et detaljert sett med forordninger rundt dette tilskrives Umar ibn al-Khattab (581-644), som var den andre kalifen. Det kalles «Omar-dokumentet» eller «Omars pakt», og skal ha oppstått under erobringen av Jerusalem på 600-tallet.
Karl Johan (TV-program)

Sesong 1

Sesong 1 bestod av 6 programmer og ett program med høydepunkter fra sesongen. Programmene ble sendt på tv i perioden 30. august til 11. oktober 2012. Sendetidspunktet var torsdager klokken 21.30 på NRK3. I tillegg til de seks programmene ble det laget én julespesial som ble sendt rett før jul. Sesongen ble produsert av NRK Underholdningsavdelingen.

Sesong 2

Sesong 2 bestod av 6 programmer og ett program med høydepunkter fra sesongen. Den ble sendt på tv i perioden 29. august til 10. oktober 2013. Sendetidspunktet var torsdager klokken 21.30 på NRK3. I tillegg til de seks programmene ble det laget tre juleprogrammer som ble sendt i perioden 14. desember til 1. januar på NRK1. Sesongen ble produsert som en samproduksjon mellom NRK og tv-selskapet Norsk fjernsyn.

Sesong 3

Sesong 3 hadde premiere på NRK1 28. august 2014.
Forhandleren

Handling

Danny Roman (Jackson) er en gisselforhandler som løser stadig nye gisselsituasjoner ved hjelp av sine egenskaper som forhandler. Han blir publikums og medienes helt, men dette vekker harme hos enkelte i politiet. Og når hans beste venn og kollega blir drept, fordi han har startet etterforskning omkring tyveri i millionklassen fra politiets pensjonsfond, er det Danny som får skylda for både drapet og tyveriet. Han opplever nå at alle i etaten vender seg mot ham og i desperasjon gjør han plutselig helomvending og tar selv gisler (en politietterforsker og deler av hans stab) for å presse fram sannheten. Både mediene og politiet bruker mye ressurser på hendelsen, og Roman benytter dette til å få inn gisselforhandleren Chris Sabian (Spacey). Sabian blir omsider overbevist om at Roman er uskyldig, og gjør alt for å hjelpe ham.
Special Correspondents

Handling

En radiojournalist og teknikeren hans tar seg vann over hodet når de klekker ut en plan om å late som de selv blir kidnappet under et opprør i Sør-Amerika og må gjemme seg i New York i stedet.
Danny & The Red Hots

Oppstart og tidlig periode (1978–80)

På midten av 70-tallet spilte Ståle Sødal i Uncle John's Band (Lillestrøm) og ble kjent med Steinar Raaen da han var gjestevokalist ved en konsert (rockeklubben på Busy Butler i Vika, Oslo). De ble enige om å starte et band dedikert til autentisk 50-talls rock 'n roll. De fikk med seg gitarist Tor Schjong. Etter å ha testet flere på trommer/bass falt det endelige valg på Harald Dalseth (trommer) og Odd Nergård (bass).
Skottlands regjering

Embedsverk

Den skotske regjeringens embedsverk består av 15 263 tjenestemenn organisert i direktorater og andre forvaltningsorganer. Embedsverket er et myndighetsområde som det britiske parlamentet har «reservert» (ikke delegert til skotske myndigheter) og den skotske regjeringens tjenestemenn arbeider derfor innenfor samme regler og prosedyrer som det britiske embedsverket, men «har sin lojalitet til den delegerte administrasjonen i stedet for den britiske regjeringen».
Singin' in the Brain

Sporliste

Alle låter skrevet av Lars Mjøen, unntatt hvor annet står.
Et kraftkvinnfolk

«Et kraftkvinnfolk» er et skillingstrykk fra begynnelsen av 1900-tallet.

Teksten

1.Med muskler og tenner jeg fødtes på Kampen

så diger ei tøs har ikke jordmora tatt.

Jeg hylte og skreik så han far kom med tampen

men da han fikk se meg besvimte han og datt.

For tåteflaska sendte jeg i taket,

da måtte man fram med øllebrød og kake,

og grynsådd og erter og velling jeg åt og drakk,

til klutene revna og bleiene sprakk.
2.Så kom jeg til byen ble kokke hos presten,

med kappe og forkle, å du jeg var fin.

Der hadde jeg kos, men så knuste jeg nesten

tre gamle serviser av japansk porselin.

Kan jeg no for at steikefata sprekker

og grytene er skjøre så dom knekker,

men da jeg en dag dælje fire sjampagneglass

ba frua meg søke en steinhoggerplass.
3.Så kom jeg på landet der stelte jeg krøtter,

jeg fora og måka og mjølka og sleit,

men der gikk det ille med kjørtel og bøtter

jeg mjølka så kuene sparka og beit.

Jeg knuste både låvebru og grinder

og møkkagreipa gikk som strikkepinner,

så kjørte jeg mjølka og sprengte ei fillemerr,

så knuste jeg kjerra så slutta jeg der.
4.Så ble jeg forlova jeg kan ikke glemme'n,

en liten stillferdig og søt kontorist,

jeg tok han i favn ville kysse'n og klem'n,

men stakkaren var svak så det endte litt trist.

Jeg kyssa han slik at åtte tenner mangla

og klemte han slik at fire ribbein skrangla.

Tre uker lå stakkaren forkommen og lealøs

og da han ble fresk ba han meg reise til sjøs.
Primo Levi

Tidlige år

Levi vokste opp i en liberal jødisk familie. Inspirert av William Henry Braggs Concerning the nature of thing (1925) bestemte han seg for å studere kjemi, og ble innrullert ved Universitetet i Torino i 1937. Året etter innførte fascistregjeringen i Italia raselover som blant annet forbød jødiske studenter opptak ved offentlige utdanningsorganisasjoner. Allerede innrullerte studenter fikk imidlertid fortsette, men lovene forhindret Levi fra å utføre eksperimentelt arbeid til den avsluttende avhandlingen sin. Han leverte i stedet en teoretisk oppgave om Walden-inversjon (L’inversione di Walden) sommeren 1941. 
Raselovene gjorde det også vanskelig å finne en jobb etterpå, men i desember samme år ble han under falskt navn ansatt ved en asbestmine i San Vittore for å utvinne nikkel fra gråberg. Siden jobbet han en kort periode for et sveitsisk firma i Milano, som fordi det var sveitsisk ikke var omfattet av raselovene. I 1943 ble 24 år gamle Levi med i den lokale motstandsgruppen Giustizia e Libertà, tilknyttet Partito d'Azione, men ble raskt arrestert og sendt til Carpi-Fossoli-leiren ved Modena. Da leiren ble overtatt av tyskerne i februar 1944, ble Levi og 650 andre jøder satt på et tog til Auschwitz III (Monowitz-Buna).

Etter Auschwitz

Levi ble befridd da Den røde armé ankom leirene i januar 1945, men han nådde ikke hjem til Torino før i oktober. Den strabasiøse hjemreisen er beskrevet i La tregua (Våpenstillstanden), som viser vanskelighetene krigsfanger og andre hjemløse møtte i tiden rett etter at krigen var avsluttet. 
Tilbake i Italia tok Levi igjen jobb som kjemiker, samtidig som han begynte å skrive på fritiden. Han giftet seg med Lucia Morpurgo i 1948 og de fikk datteren Lisa, og senere sønnen Renzo. Etter 26 år på malingfabrikken SIVA trappet han i 1974 ned arbeidet der for å bruke mer tid på skrivingen. Året etter kom Il sistema periodico («Periodesystemet», ikke oversatt til norsk), en samling hovedsakelig selvbiografiske noveller, der hver novelle på en eller annen måte er knyttet til et grunnstoff. Britiske Royal Institution har beskrevet den som den beste naturvitenskapsboken noengang skrevet. 
Levi led av depresjon, noe som trolig ikke bare skyldtes oppholdet i Auschwitz, men også andre faktorer, som det kompliserte forholdet til den dominerende og kalde moren. Levi var stort sett svært lukket rundt sitt indre liv, og begynte først å skrive om det i Il doppio legame (Dobbeltbindingen), som aldri ble ferdig.Da Levi døde i 1987 etter et fall fra tredje etasje ble det tolket som selvmord, men det er ingen klare bevis for dette, og enkelte ting kan tyde på at det heller dreide seg om en ulykke. Levi hadde for eksempel lagt planer for fremtiden, og dagen før han døde klaget han til legen sin over svimmelhet.
Mokele mbembe

Mokèlé-mbèmbé, som betyr «den som stanser elevenes drift» på Lingala-språket i Kongo, er et myteomspunnet, vannlevende vesen som forekommer i folketroen hos mennesker som lever i Kongobassenget. Skapningen blir tidvis omtalt som et levende dyr, tidvis som en ånd, og kan minne om Loch Ness-monsteret i vestlig kultur. Enkelte kryptozoologer hevder vesenet er en sauropod (langhalset dinosaur).

I populærkulturen

Forestillingene om Mokèlé-mbèmbé har inspirert og blitt nevnt i flere historier i moderne populærkultur, for eksempel i den amerikanske eventyrfilmen Jurassic Park III fra 2001. Disney-filmen Baby: Secret of the Lost Legend fra 1985 bygger også på rapportering om denne kryptiden.
Tilbury

Historie

På grunn av byens strategiske betydning ble det anlagt flere fort der, som utgjorde en viktig del av forsvaret av London. Det eldste ble anlagt i 1539 av Henrik VIII. Senere plasserte dronning Elizabeth I sin hovedstyrke der, hvilket var en strategisk blunder; Den spanske armadas beste landgangsted var i Kent, og de engelske styrkene ville ikke ha klart å krysse elven i tide til å forhindre dem i å ta London dersom armadaen hadde nådd fram.
3,8 kilometer øst for Tilbury ligger 1800-tallsbefestningen Coalhouse Fort, som var av strategisk betydning under første verdenskrig og andre verdenskrig.
F. E. Warren Air Force Base

F. E. Warren Air Force Base er en av det amerikanske flyvåpenets flystasjoner, og ligger ved Cheyenne i Wyoming.
Flystasjonen er oppkalt etter guvernør og senator Francis E. Warren.
Honggang

Honggang (红岗区, Hónggǎng Qū) er et bydistrikt i kinesiske provins Heilongjiang. Det er et bydistrikt i byprefekturet Daqing. Honggang har et areal på 812 km² og teller ca. 130 000 innbyggere (2004).
Leonid Korotkov

Leonid Viktorovitsj Korotkov (russisk: Леонид Викторович Коротков) (født 19. januar 1965 i Zavitinsk, Russland) var den russiske oblasten Amurs guvernør, noe han har vært siden 8. april 2001. Korotkov ble gjenvalgt 26. februar 2005 og satt til1o. mai 2007. Han er gift, og har to sønner og en datter.
Sensualisme

Sensualisme er en filosofisk doktrine av teorien om kunnskap, det er en gren av empirismen som hevder at all kunnskap har sitt opphav i sansningen. Sanseinntrykk og persepsjon er den grunnleggende og viktigste formen for sann kognisjon. Det grunnleggende prinsippet om sensualisme er «følelsene er utgangspunktet for tankene».
Per Brahe d.y.

Karriere

Han ble i 1630 utnevnt av konge Gustav II Adolf til riksråd, i 1637 ble han generalguvernör over Finland, og i 1641 ble han utnevnt til riksdrots, det vil si rikets fremste embetsmann. I 1650 ble han forlenet med friherreskapet Kajana i Finland, etter at han tidligere hadde hatt det såkalte Brahelinna len i Savolax.
Som guvernør over Finland bidro han til grunnleggelsen av byene Tavastehus og Nyslott (1639), Brahestad, Kristinestad, Kristina og Villmanstrand (1640), Kajana (1651) og Brahea i nordre Karelen og Veckelax Nystad (1653). Han medvirket til at byen Helsingfors ble flyttet nærmere havet. 
I 1640 medvirket han til etableringen av Kungliga akademien i Åbo. Dette akademiet ble etter bybrannen i 1828 flyttet til Helsingfors, og videreføres i dag som Helsingfors universitet.
I grevskapet sitt, Visingsborg lot Brahe utvide Visingsborgs slott, han oppførte Brahehus og bygget om Västanå slott. De tre slottene lå i forhold til hverandre som i et triangel. Midt i triangelet anla han i 1652 byen Brahe-Grenna. På Visingsborg undeholdt greven en liten hærstyrke på ca. 200 mann. I Röttle sør for Gränna lot han anlegge en rekke mindre bruk som blant annet fremstilte våpen til hans lille armé. Her lå det også en papirfabrikk. Brahe opprettet et trykkeri på Visingö, og på Visingborgs slott fantes det et imponerende bibliotek. Allerede i 1636 hadde han også etablert en skole på øya. 
På en klippe ved sjøen Noen i Jönköpings län lot han bygge lystslottet Brahehälla.

Brahe i ettertid

Uttrykket I grevens tid henspiller på Per Brahe d ys innsats
Gatene Brahegatan og Grevgatan i Stockholm er oppkalt etter ham. Brahegatan og kjøpesenteret Brahe center i Åbo er også oppkalt etter Per Brahe d y.
Kabuss

Kabuss, også skrevet kapusj (kapusjong), kabuds, karbuss og annet, er en eldre betegnelse på ulike typer historiske hodeplagg i form av skulderslag, hetter og varme luer som dekket nakken og ble båret istedenfor hatt.
Ordet kan brukes om en hette sydd fast til en kappe, særlig munkekutter, for eksempel båret av kapusinere. Kabuss kan også være skulderslag på gamle vekterdrakter. Kabuss ble siden brukt som på betegnelse på en lodden lue uten skygge, men med lange øreklaffer som knappes under haken eller slås opp og knappes bak nakken. Kabuss-luene var sydd sammen av fire stykker og gjerne laget av skinn eller fôret stoff eller voksduk. Slike luer ble særlig brukt av menn, men i Nord-Norge også av eldre kvinner. Varme kabusser ble båret som uniformslue av både vektere («nattpoliti») og visse typer soldater fra 1700-tallet.
Mount Melbourne

Verneområde

Et område på 6 km² ved fjellets topp er beskyttet under Antarktistraktaten som et spesielt verneområde (Antarctic Specially Protected Area, ASPA) fordi det inneholder geotermisk oppvarmede jordarter med en variert og unik biologisk sammensetning. De varmeste områdene dannes av fumaroler og gir grobunn for mose, alger og protozoer. Verneområdet dekker omfatter hele den delen av fjellet som ligger over 2200 moh. rundt krateret.
Sicherheitspolizei

Sicherheitspolizei (Sipo, «Sikkerhetspolitiet») var en samlebetegnelse på  de to delene av Schutzstaffels (SS) etterretnings- og sikkerhetstjeneste, Gestapo og Sicherheitsdienst (SD) mellom 1934 og 1939.
Navnet ble innført i forbindelse med at Gestapo og SD ble underlagt samme sjef, Reinhard Heydrich. I praksis var de to organisasjonene ofte i konflikt med hverandre, ikke minst fordi Heydrich mente at SD var inkompetent og derfor overlot mange oppgaver som egentlig lå under SD til Gestapo.
I 1936 ble Ordnungspolizei (ORPO) og Reichskriminalpolizei (Kripo) opprettet. Sipo ble da definert som det øverste organet av de tre statlige politistyrkene.
I 1939 ble Reichssicherheitshauptamt (RSHA) opprettet, og Sipo opphørte å eksistere som et reelt organ. Betegnelsen var dog fortsatt i bruk på lokalt nivå, som f.eks. i tittelen Inspektor des Sicherheitspolizei und SD. Slike inspektører var underlagt både RSHA og lokale SS- og politiledere.
Etter andre verdenskrig ble noen deler av DDRs hemmelige politi omtalt som Sicherheitspolizei.
Løven om vinteren

Priser

Filmen vant tre Oscar-priser under den 41. Oscar-utdelingen: beste filmatisering (James Goldman), beste filmmusikk og beste kvinnelige hovedrolle for Katharine Hepburn (delt med Barbra Streisand for Funny Girl). Den har også vunnet mange andre priser, blant annet to Golden Globe Awards.
En stjernes fortid

Handling

Den unge, talentfulle danseren George Raft drømmer om en karriere i showbusiness. Da han kommer i kontakt med mafiaen åpner det nye dører for ham, og han ender etterhvert opp i Hollywood. Gjennombruddet hans kommer i gangsterfilmen Scarface. Flere filmroller følger, og George får etterhvert råd til en mer luksuriøs livsstil. Mafiaforbindelsene sine, som han fortsatt pleier, skaper imidlertid problemer for han, og han ender opp med å miste filmkontrakten sin. Kort tid senere dør moren hans. George avslutter både forholdet til kjæresten, Lisa Lang, og kutter kontakten med venner. Hans neste jobb er på et kasino på Cuba, der han fortsatt blir ansett som en filmstjerne. Ikke lenge etter bryter imidlertid den den cubanske revolusjonen ut, og han blir tvunget til å flykte tilbake til Hollywood. Der får han til slutt muligheten til å gjøre et comeback på filmlerretet etter å ha blitt tilbudt en liten rolle som en gangster i Noen har det hett.
Anaerob

Anaerob betegner i fysiologisk sammenheng utilstrekkelig tilførsel av oksygen. Bokstavelig betyr anaerob ingen tilgang på oksygen. Ved anaerobt arbeid foregår det en energiprosess hvor muskelcellene har utilstrekkelig tilførsel av O₂, og bruker mer oksygen enn cellene blir tilført.
Å trene anaerob trening er svært nyttig for utøvere som skal konkurrere over en kortere periode, slik som 400 meter løpere, 1500 meter løpere og 3000 meter løpere.
Soulfly

Soulfly er et thrash / groove metal / nu metalband fra Arizona i USA. Brasilianske Max Cavalera er frontmann for bandet og han startet det i 1997 etter å ha forlatt Sepultura. Musikken har stor innflytelse fra brasiliansk folkemusikk. Bandet har hatt svært mange medlemmer opp gjennom årene, og har gitt ut syv album.
Aage Barfoeds og Frank Lunds Legat

Aage Barfoeds og Frank Lunds Legat var et legat, som delte ut midler fra 1969 til 2006 til eldre forfattere, som trengte til støtte og etter søknad. Legatet fikk navn efter forfatteren Aage Barfoed (1879–1960) og Frank Lund. Dansk Forfatterforenings styre var representert i legatets styre. Legatet ble nedlagt ved siste utdeling i 2006.
Archinemapogon yildizae

Utseende

En liten til middelsstor (vingespenn 12-21 millimeter), brokete møll. Denen arten er lett å kjenne på vingenes fargetegninger. Antennene er trådformede og omtrent to tredjedeler så lange som forvingene. Hodet er kledt med kremfargede eller gråhvite, hårlignende skjell, forkroppen er samme farge men med mørke flekker på skuldrene. Forvingen har brunhvir grunnfarge med brune og brunsvarte tegninger. Ved roten er det to parallelle, mørke lengdestreker, lenger ute i vingen en bredt U-formet, mørk tegning med diffuse, brune flekker i underkant. Langs forkanten er det fire-fem små, svarte flekker i den ytre delen. Den ytterste halvdelen av bakkanten har en smal, svart rand. Bakvingene er grå.

Levevis

Arten kan finnes i mange ulike slags løv- og blandingsskoger, men mest i gammel, lite kulturpåvirket skog. Larvene utvikler seg i kjuker, blant andre knivkjuke (Piptoporus betulinus), knuskkjuke (Fomes fomentarius) og rødrandkjuke (Fomitopsis pinicola). Arten finnes gjerne sammen med skyggebillen Bolitophagus reticulatus, og det er mulig at den er avhengig av gangene som disse billene lager. De voksne sommerfuglene flyr om natten i juni-august.

Utbredelse

Arten er utbredt over hele Europa og i Sibir, men er uvanlig i den vestligste delen av dette området. I Norge er den funnet over store deler av landet men ser ut til å mangle langs kysten fra Rogaland og nordover.